text: Natteravnene på vingerne i Christiansfeld
  22 august 2017 kl. 09.28
  Massiv opbakning til at oprette afdeling af Natteravnene i  Christiansfeld. 32 meldte sig til aktiv tjeneste for at undgå ballade, utryghed og hærværk.
  62 mødte op til borgermøde på Christiansfeld Skole. Heraf meldte 32 sig til at være aktive i de gule jakker. Fire meldte sig til en styregruppe, som bl.a. skal lægge vagtskema.
  - Jeg kan næsten ikke få armene ned, fordi der kom så mange, siger initiativtager og skoleleder Poul Fremmelev til TV SYD.
  - Jeg er mest imponeret over, at fire personer meldte sig til styregruppen, og dermed virkelig tager ansvar. To af dem har børn på skolen. De andre har ikke. I skolebestyrelsen var vi lidt bekymrede for, at vi måske kom til at hænge på ansvaret for Natteravnene. Men det blev så ikke tilfældet.
  Chefkonsulent Leif Christiansen fra Natteravnene deltog i mødet, som skolebestyrelsen havde indbudt til.
  Uroen i den lille by har betydet, at mange forældre har været utrygge ved at lade deres børn mødes ved skolens bålsted eller i skolegården, hvor urolighederne og hærværk har fundet sted.
  
  
  